วิลเลียมส์เรซซิง

วิลเลียมส์กรังด์ปรีซ์เอนจิเนียริงลิมิเต็ด (อังกฤษ: Williams Grand Prix Engineering Limited) ปัจจุบันแข่งขันภายใต้ชื่อ แอตลัสเซียนวิลเลียมส์เอฟวันทีม (อังกฤษ: Atlassian Williams F1 Team) เป็นทีมแข่งรถและผู้ผลิตสัญชาติบริติชในการแข่งขันฟอร์มูลาวัน ทีมก่อตั้งโดยแฟรงก์ วิลเลียมส์ และแพทริก เฮด ในการแข่งขันฤดูกาล 1977 หลังจากการบริหารจัดการทีมก่อนหน้าของวิลเลียมส์คือ แฟรงก์ วิลเลียมส์เรซซิงคาส์ (หรือวูลฟ์–วิลเลียมส์เรซซิงในฤดูกาล 1976) ไม่ประสบความสำเร็จ ฐานการผลิตหลักของทีมตั้งอยู่ที่เมืองโกรฟ เทศมณฑลออกซฟอร์ดเชอร์ ทีมเข้าร่วมการแข่งขันแรกที่สเปนิชกรังด์ปรีซ์ 1977 โดยใช้แชสซีที่ผลิตโดยมาร์ช เพื่อสนับสนุนนักขับ ปาทริก แนฟว์ วิลเลียมส์เริ่มผลิตรถเพื่อใช้แข่งขันเองในฤดูกาลถัดมา และได้รับชัยชนะแรกจากเกลย์ เรกัซโซนี ในการแข่งขันบริติชกรังด์ปรีซ์ 1979 ทีมชนะการแข่งขันกรังด์ปรีซ์รายการที่ 100 จากชัยชนะของฌัก วีลเนิฟว์ ในการแข่งขันบริติชกรังด์ปรีซ์ 1997 ทำให้วิลเลียมส์เป็นหนึ่งในห้าทีมในฟอร์มูลาวันที่ชนะการแข่งขันกรังด์ปรีซ์ 100 รายการ ร่วมกับแฟร์รารี แมคลาเรน เมอร์เซเดส และเรดบูลเรซซิง วิลเลียมส์ได้รับตำแหน่งแชมป์ผู้ผลิตเก้าสมัย ในระหว่างฤดูกาล 1980 ถึง 1997 ซึ่งเป็นสถิติทีมผู้ผลิตที่ได้รับตำแหน่งแชมป์มากที่สุด จนกระทั่งแฟร์รารีได้รับตำแหน่งแชมป์สมัยที่สิบในฤดูกาล 2000 นักแข่งที่มีชื่อเสียงดังต่อไปนี้เคยแข่งขันให้แก่วิลเลียมส์ ได้แก่ แอลัน โจนส์, การ์โลส เรวเตมัน, เกเก รูสแบริ, ไนเจล แมนเซลล์, แนลซง ปีเก, ริกการ์โด ปาเตรเซ, อาแล็ง พร็อสต์, เดมอน ฮิลล์, อาอีร์ตง เซนนา, เดวิด คูลทาร์ด, ฌัก วีลเนิฟว์, เจนสัน บัตทัน, ฆวน ปาโบล มอนโตยา, มาร์ก เวบเบอร์, นีโค ร็อสแบร์ค, วัลต์เตริ โบตตัส, ฟีลีปี มัสซา, อเล็กซานเดอร์ อัลบอน และการ์โลส ไซนซ์ ยูนิออร์ โดยนักแข่งเจ็ดคนจากทั้งหมดนี้ได้รับตำแหน่งแชมป์นักขับขณะอยู่กับทีม ได้แก่ โจนส์, รูสแบริ, แมนเซลล์, ปีเก, พร็อสต์, ฮิลล์ และวีลเนิฟว์ และจากนักขับทั้งหมดที่ได้รับตำแหน่งแชมป์นักขับ มีเพียงแค่ โจนส์, รูสแบริ และวีลเนิฟว์ แข่งขันต่อเพื่อป้องกันแชมป์ขณะที่อยู่กับทีม ปีเกย้ายไปอยู่กับโลตัสหลังจากเป็นแชมป์ฤดูกาล 1987 แมนเซลล์ออกจากฟอร์มูลาวันเพื่อเข้าร่วมการแข่งขันแชมเปียนชิปออโตเรซซิงทีมส์หลังจากเป็นแชมป์ฤดูกาล 1992 พร็อสต์อําลาวงการแข่งรถหลังจากเป็นแชมป์ฤดูกาล 1993 และฮิลล์ย้ายไปอยู่กับแอร์โรส์หลังจากเป็นแชมป์ฤดูกาล 1996 วิลเลียมส์ยังไม่มีแชมป์นักขับคนใดที่ได้รับตำแหน่งแชมป์ต่อเนื่องกับทีมหลังจากพวกเขาได้แชมป์ วิลเลียมส์ร่วมงานกับบริษัทผู้ผลิตเครื่องยนต์จำนวนมาก และประสบความสำเร็จมากที่สุดกับเรโนลต์ด้วยตำแหน่งแชมป์ผู้ผลิตห้าสมัยจากตำแหน่งแชมป์ทั้งหมดเก้าสมัยกับบริษัท วิลเลียมส์เป็นหนึ่งในกลุ่มทีมผู้ผลิตร่วมกับแฟร์รารี แมคลาเรน เบเนตตอน และเรโนลต์ ที่ได้รับตำแหน่งแชมป์ผู้ผลิตทุกสมัยตั้งแต่ฤดูกาล 1979 ถึง 2008 และตำแหน่งแชมป์นักขับทุกสมัยตั้งแต่ฤดูกาล 1984 ถึง 2008 วิลเลียมส์ยังมีธุรกิจอื่นนอกเหนือจากฟอร์มูลาวัน โดยก่อตั้งบริษัทวิลเลียมส์แอดวานซ์เอนจิเนียริง (Williams Advanced Engineering; WAE) และวิลเลียมส์ไฮบริดพาวเวอร์ (Williams Hybrid Power; WHP) เพื่อนำเทคโนโลยีที่พัฒนาขึ้นสำหรับฟอร์มูลาวันโดยเฉพาะมาดัดแปลงให้เกิดการใช้งานเชิงพาณิชย์ ก่อนที่จะขายบริษัททั้งสองให้แก่บริษัทอื่นและก่อตั้งบริษัทใหม่ในชื่อ วิลเลียมส์กรังด์ปรีซ์เทคโนโลยี (Williams Grand Prix Technologies; WGPT) ปัจจุบันวิลเลียมส์เป็นของบริษัทดอริลตันแคพิทัลที่เข้ามาซื้อทีมใน ค.ศ. 2020 จากแฟรงก์และแคลร์ วิลเลียมส์ บุตรสาวของเขา ซึ่งลงจากตำแหน่งผู้จัดการและผู้ช่วยผู้จัดการทีมตามลำดับ สถิติการแข่งขัน ผลการแข่งขันฟอร์มูลาวัน วิลเลียมส์มีสถิติการแข่งขันในฐานะทีมผู้ผลิตดังต่อไปนี้: อัตราร้อยละของตำแหน่งแชมป์โลกประเภทผู้ผลิตที่ได้รับ: 18.8% อัตราร้อยละของตำแหน่งแชมป์โลกประเภทนักขับที่ได้รับ: 14.6% อัตราร้อยละของการแข่งขันกรังด์ปรีซ์ที่ชนะ: 13.2% (ตัวเอียง หมายถึงการเข้าร่วมของทีมลูกค้า; ตัวหนา หมายถึงได้รับตำแหน่งแชมป์โลก) หมายเหตุ * ฤดูกาลกำลังดำเนินอยู่ แชมป์โลกประเภทนักขับ นักขับเจ็ดคนดังต่อไปนี้ได้รับตำแหน่งแชมป์โลกฟอร์มูลาวันประเภทนักขับกับวิลเลียมส์: แอลัน โจนส์ (1980) เกเก รูสแบริ (1982) แนลซง ปีเก (1987) ไนเจล แมนเซลล์ (1992) อาแล็ง พร็อสต์ (1993) เดมอน ฮิลล์ (1996) ฌัก วีลเนิฟว์ (1997) หมายเหตุ อ้างอิง แหล่งข้อมูลอื่น เว็บไซต์ทางการ